ČOVEK od čelika sa pobedničkim srcem, genijalnim umom i neponovljivim talentom ponovo je zlatnim slovima isklesao svoje ime u istoriji belog sporta! Novak Đoković je osvojio krunu Otvorenog prvenstva Australije, odbranio je pehar iz 2011. i uzeo treću titulu iz Melburna, odnosno petu na grend slemovima u karijeri. U epskom finalu, najdužem otkako se meri statistika na ATP turu, savladao je velikog rivala Rafaela Nadala 5:7, 6:4, 6:2, 6:7 (5:7), 7:5 i to posle pet sati i 53 minuta spartanske borbe na "Rod Lejver areni"! (prethodni rekord držali su Vilander i Lendl 1988. na Ju-Es openu, 4:54:00)



Dokazao je i pokazao svima Nole nacionale da nema pohvala i epiteta koje nije zaslužio, pa su sasvim na mestu i komentari, poput onog da ako postoji neko na ovoj planeti ko je blizu Supermena, to je onda upravo momak iz Beograda, s tim da, za razliku od lika iz Marvelovih stripova, ne postoji kriptonit ili bilo šta što bi moglo da umanji moći Srbina.

ČETVRTI U ISTORIJI NOVAK je postao tek četvrti igrač u istoriji Otvorene ere koji je osvojio tri ili više titula na Australijan openu. Time se pridružio trojici asova kojima je to pošlo za rukom - Andreu Agasiju, Rodžeru Federeru i Matsu Vilanderu.

Videlo se da je Nole spreman da i u 2012. nastavi sa apsolutnom dominacijom teniskom planetom, čiji je suvereni vladar, baš kao što je to činio prethodnih 12 meseci. Naneo je sedmi uzastopni poraz Majorčaninu, i time ostvario značajnu psihološku prednost u nastavku sezone, gde će jurišati na nove rekorde i trofeje.



Uostalom, od danas će na rang-listi imati 13.130 poena, ispred Nadala sa 10.435, odnosno Federera sa 8.010 i Mareja, koji je skupio 6.900. Sasvim dovoljna razlika za miran doček narednih takmičenja, od kojih je prvo na redu ono u Dubaiju krajem februara.



Tek, bila je ovo pobeda za njega samog i za sve što je sam svojim rukama postigao i ostvario u životu, pa onda za sve saradnike, trenere i prijatelje koji su mu pomagali, a zatim i za srpski narod, koji živi za trijumfe svog heroja. Pobeda im je donela ogromnu radost i pomogla da zaborave na sve u trenucima velikog i iskrenog slavlja.



Njih se setio i naš as, koji je u prvim rečenicama nakon podizanja šampionskog pehara, pozdravio na srpskom jeziku sve navijače, kako na stadionu tako i pored malih ekrana, koji su ga nosili do pobede.



BROJKE, BROJKE... 33 stepena Celzijusova iznosila je temperatura vazduha tokom meča

2,3 miliona australijskih dolara pripalo je pobedniku grend slema

1,15 miliona pripalo je vicešampionu Otvorenog prvenstva Australije

100. finale Australijan opena igralo se juče na "Rod Lejver areni"

2 puta je Novak zamenio reket "hed" u prvih pet gemova finala 686.006 ukupna je poseta na grend slemu u 2012. godini



SVE TITULE2012: Australijan open

2011: Ju-Es open, Kanada, Vimbldon, Rim, Madrid, Beograd, Majami, Indijan Vels, Dubai, Australijan open

2010: Peking, Dubai

2009: Pariz, Bazel, Peking, Beograd, Dubai

2008: Šangaj, Rim, Indijan Vels, Australijan open

2007: Beč, Kanada, Eštoril, Majami, Adelaida

2006: Mec, Amersfort



STATISTIKA

Đoković Nadal

59 prvi servis% 67

9 asovi 10

2 duple greške 4

69 neizn. greške 71

57 vineri 44

7/20 brejk poeni 4/6

23/31 na mreži 16/19

193 ukupno poeni 176



RAT NA "TVITERU" DOK je trajao rat na terenu, i u "sajber-svetu" se vodila prava bitka, i to između Đokovićevih i Nadalovih fanova među teniserima. Na kanalu "Tenis tvits" na "Tviteru" atmosfera je ključala iz poena u poen, a igrači i igračice sa ATP tura bili su podeljeni u dva tabora. Za Rafu su navijali: Lora Robson, Rene Stabs, Anastasija Pivovarova, Vanja King, Karlos Moja, Abert Kosta, dok su na strani Đokovića, ali i dobrog tenisa uopšte, bili Daren Kejhil, Boris Beker, Bred Gilbert i Pet Keš, uz podršku Petra Popovića, Dušana Lajovića i drugih naših asova.

Od ostalih Novakovih fanova, Janko Tipsarević nije mogao da gleda jer je bio na putu ka aerodromu, Džejmi Marej, Endijev brat, konstatovao je da nije video nekog sa većom snagom volje od Španca...



CRNA UMESTO BELE

FINALE protiv Nadala Novak je počeo u beloj majici, što je njegova varijanta za igranje mečeva tokom dana. Kako rezultat nije išao u pravom smeru (Rafa prvi došao do brejka) Đoković se, između ostalog, i presvukao u noćnu crnu majicu, ostavivši beli šorc. Kada je izjednačio na 1:1 u setovima, vratio se prvobitnoj kombinaciji.



PODRŠKA

NAJSNAŽNIJU podršku iz lože i u finalnom meču Novaku je davala devojka Jelena Ristić. Tu su bili i svi članovi stručnog štaba našeg asa trener Marjan Vajda, fizioterapeut Miljan Amanović, kondicioni trener Gebhard Fil Grič, sparing partner Dušan Vemić, zatim predsednik Olimpijskog komiteta Srbije Vlade Divac sa suprugom Snežanom, Novakov prijatelj iz SAD Ron Barkl...



PETI PO TRI KRUNE

NOVAK je tek peti igrač u Otvorenoj eri koji je osvojio tri uzastopne grend slem titule. Po tom uspehu pridružio se Pitu Samprasu, Rodu Lejveru, Rodžeru Federeru i Rafaelu Nadalu.



NADAL PRVI PO PORAZIMA

NADAL je postao prvi igrač u Otvorenoj eri koji je izgubio tri uzastopna grend slem finala. Pre Melburna, Rafa je gubio od Đokovića i u mečevima za titulu na Ju-Es openu i Vimbldonu.



BORG OSTAO NAJMLAĐI

ŠPANAC je propustio priliku da osvoji 11. grend slem pehar, i to sa 25 godina i 240 dana, čime je mogao da postane drugi najmlađi teniser kome je to pošlo za rukom. Rekord drži Bjern Borg, koji je 11. titulu uzeo sa 25 godina i jednim danom.



GREND SLEM TITULE

2008. AUSTRALIJAN OPEN - dobio Congu 3:1

o Đoković je savladao Federera 3:0 u polufinalu, a Conga je izbacio Nadala. To je dovelo do finala koje je malo ko očekivao. Posle izgubljenog prvog seta, Novak je osvojio sledeća tri za pobedu od 4:6, 6:4, 6:3, 7:6 i svoj prvi grend slem.



2011. AUSTRALIJAN OPEN - dobio Mareja 3:0

o Đoković je uzeo svoj drugi pehar sa najvećih takmičenja u šampionskom maniru. Slavio je u finalu protiv Endija Mareja 3:0, prepustivši mu svega devet gemova u celom meču.



2011. VIMBLDON - dobio Nadala 3:1

o Dominaciju u 2011. Novak je krunisao osvajanjem Vimbldona i dolaskom na prvo mesto ATP liste. Pobedio je u finalu Nadala 6:4, 6:1, 1:6, 6:3 i postao najveća srpska sportska zvezda.



2011. JU-ES OPEN - dobio Nadala 3:1

o Još jednom su se Novak i Rafa našli u finalu. Ponovo je Đoković pobedio u četiri seta 6:2, 6:4, 6:7, 6:1. Bio je impresivniji nego u trijumfu nad Špancem u Londonu.



2012. AUSTRALIJAN OPEN - dobio Nadala 3:2

o Epski susret u pet setova, u borbi do poslednjeg atoma snage ponovo je dobio Đoković i pokazao da je spreman da i u 2012. nastavi sa apsolutnom dominacijom belim sportom.

**********************

IZ POENA U POEN

PETI SET

7:5 GOTOVO JE, NOVAK JE ŠAMPION AUSTRALIJA OPENA, TREĆI PUT U KARIJERI, DRUGI UZASTOPNO.

6:5 Brejk Đokovića. Novak servira za titulu...

5:5 Bez većih poteškoća Đoković je izjednačio.

4:5 Spasao je Nadal brejk loptu i potom osvojio gem. Novak servira...

4:4 Izjednačenje. Novak ima manjih problema sa grčem u nozi...

3:4 Vratio je Đoković brejk Špancu! Bitka se nastavlja...

2:4 Novak je dozvolio Nadalu da napravi brejk! Saa je sve u rukama Španca...

2:3 Rafael je bez izgubljenog poena osvojio gem.

2:2 Novak je Nadalu uzvratio istom merom.

1:2 Španac je bio sigurann.

1:1 Samo jedan poen prepustio je Đoković Nadalu.

1:0 Prvi gem osvaja Nadal na svoj servis.



ČETVRTI SET

6:7 Nadal je izjednačio na 2:2 zahvaljujući greškama Đokovića u taj-brejku. Prvi je Španac napravio mini brejk, ali je Novak uzvratio istom merom i poveo 4:3. Ponovo mini brejk Rafe za 5:4. Kod ovog rezultata Novak je propustio veliku šansu, a onda je Nadal rešio set.

6:6 Bez izgubljenog poena gem za Nadala. Odlučiće taj-brejk...

6:5 U nešto dužem gemu Đoković je bio siguran na svoj servis. nadal je na potezu.

5:5 Novo iznednačenje. Vodio je Novak 00:15...

5:4 Sa nulom je Novak osvojio gem i korak je do titule u Melburnu. Nadal servira...

Meč je bio prekinut 15 minuta zbog kiše. Krov na "Rod Lejver" areni je zatvoren.

4:4 Kakvu šansu za brejk je propustio Novak... Bilo je 00:40 za Srbina, ali se Nadal čudesno vratio...

4:3 Lako je Đoković osvojio gem na svoj servis.

3:3 Bilo je blizu Novak da dođe do brejk lopte, ali nije uspeo...

3:2 Vodio je Nadal 15:30, ali je Đoković vezao tri poena i osvojio važan gem.

2:2 Ne da se Nadal, novo izjednačenje.

2:1 Gem za Đokovića bez izgubljenog poena.

1:1 Bilo je 40:40, ali Novak nije došao do brejk lopte. Nadal osvaja gem na svoj servis.

1:0 Novak osvaja prvi gem na svoj servis. Bilo je "gusto"...



TREĆI SET

6:2 Novak vodi 2:1! Ovaj set je trajao 45 minuta, a u poslednjem gemu Nadal na svoj servis nije osvojio nijedan poen! Ukupno se igra 3 sata i 13 minuta.

5:2 Za samo dva minuta gem za Đokovića. treći put u ovom setu Rafa je ostao na nuli. Novak je korak do vođstva 2:1. Nadal servira.

4:2 Propustio je Srbin veliku šansu da prelomi set. Imao je Đoković ponovo šansu da oduzme servis Nadalu, ali je nije iskoristio.

4:1 Sa nulom je Novak osvojio gem na svoj servis.

3:1 Brejk Đokovića, prvi u trećem setu! Sjajno...

2:1 Đoković je siguran na svoj servis, nije dozvolio Nadalu da mu ozbiljnije zapreti.

1:0 Bez izgubljenog poena Novak je na svoj servis počeo treći set.

1:1 Neizvestan gem, bilo je nekoliko puta 40:40, ali je Rafa uspeo da sačuva svoj servis.



DRUGI SET

6:4 Set za Novaka, izjednačenje - 1:1! Nadal je duplom servis greškom završio set... Meč traje već dva sata i 26 minuta.

5:4 Novak je vodio 40:15, imao je dve set lopte, ali je u najgorem trenutku dozvolio Rafu da vrati brejk.

5:3 Imao je Đoković set loptu na servis Nadala... Novak sada servira za izjednačenje u setovima.

5:2 Još jedan gem deli Novak od izjednačenja u setovima. Đoković je bio siguran u ovom gemu i prepustio je samo jedan poen Nadalu.

4:2 Prekinuo je Nadal niz od tri osvojena gema srpskog tenisera.

4:1 Overio je Novak brejk iz prošlog gema.

3:1 Brejk Đokovića!

2:1 Đoković je ponovo sigurno osvojio gem na svoj servis.

1:1 Novak je imao dve brejk lopte da povede 2:0, ali nije uspeo.

1:0 Na startu drugog seta servirao je Đoković i lako poveo.



PRVI SET

5:7 Nadal osvaja prvi set posle sat i 20 minuta.

5:6 U najgorem momentu Nadal je drugi put u provom setu oduzeo servis Novaku i servira za vođstvo od 1:0.

5:5 Rafa je izjednačio. Od 40:00 Novak je smanjio na 40:30...

5:4 Vratio se Đoković posle 00:30 i sa četiri vezana poena došao na korak do osvajanja prvog seta. Nadal servira...

4:4 Đoković je vratio brejk Špancu! U još jednom maratonskom gemu Novak je iskoritsio treću brejk loptu.

3:4 Ekspresno je Đoković osvojio gem na svoj servis.

2:4 U najdužem gemu do sada, koji je trajao skoro 12 minuta, Novak nije iskoristio dve brejk lopte za izjednačenje.

2:3 Rafa pravi prvi brejk u finalu!

2:2 Nadal je ponovo siguran. Na svoj servis prepustio je samo jedan poen Novaku.

2:1 Imao je Rafa 00:30, ali je Novak popravio servis, vezao nekoliko dobrih poena i nije mu dozvolio čak ni da dođe do brejk lopte.

1:1 Nadal je bez izgubljenog poena izjednačio.

1:0 Đoković je prvi servirao i osvojio gem na startu finalnog duela Asutralija Opena.



PUT KROZ MELBURN1. kolo Lorenci (Ita) 3:0

2. kolo Hiraldo (Kol) 3:0

3. kolo Mau (Fra) 3:0

4. kolo Hjuit (Aus) 3:1

Četvrtfinale Ferer (Špa) 3:0

Polufiinale Marej (Bri) 3:2

Finale Nadal (Španija) - 3:2